4)

lisätään luku seuraavasti: ”IX a LUKU Unionin edun mukaiset, kolmansien maiden kansalaisia koskevat tiedottavat kuulutukset 37 a artikla Kuulutusten tallentamisen tavoitteet ja edellytykset 1. Jäsenvaltiot voivat tallentaa SIS-järjestelmään unionin edun mukaisia, kolmansien maiden kansalaisia koskevia tiedottavia kuulutuksia, jäljempänä ’tiedottavat kuulutukset’, asetuksen (EU) 2016/794 4 artiklan 1 kohdan t alakohdan mukaisesti, jos Europol ehdottaa tiedottavan kuulutuksen tallentamista kolmansien maiden viranomaisilta tai kansainvälisiltä järjestöiltä saatujen tietojen perusteella. Europol ilmoittaa tietosuojavastaavalleen, jos se tekee tällaisen ehdotuksen. 2. Tiedottavia kuulutuksia tallennetaan SIS-järjestelmään tiedon antamiseksi SIS-järjestelmään hakuja tekeville loppukäyttäjille kolmansien maiden kansalaisten epäillystä osallisuudesta asetuksen (EU) 2016/794 liitteessä I lueteltuihin terrorismirikoksiin tai muihin vakaviin rikoksiin tämän asetuksen 37 b artiklassa säädettyjen tietojen saamiseksi. 3. Europol ehdottaa, että tiedottavia kuulutuksia tallennetaan SIS-järjestelmään ainoastaan seuraavissa tapauksissa ja edellyttäen, että se on varmistanut, että 4 kohdassa säädetyt edellytykset täyttyvät: a) on olemassa selviä viitteitä siitä, että henkilö aikoo tehdä tai on tekemässä jonkin 2 kohdassa tarkoitetun rikoksen; b) yleinen arvio henkilöstä erityisesti hänen aiemmin tekemiensä rikosten perusteella antaa aihetta uskoa, että hän saattaa tehdä 2 kohdassa tarkoitetun rikoksen. 4. Europol ehdottaa, että tiedottavia kuulutuksia tallennetaan SIS-järjestelmään vasta kun on todettu, että tiedottava kuulutus on tarpeellinen ja perusteltu, varmistamalla, että molemmat seuraavista edellytyksistä täyttyvät: a) asetuksen (EU) 2016/794 17 artiklan 1 kohdan b alakohdan mukaisesti toimitettujen tietojen analyysi on vahvistanut tietolähteen luotettavuuden samoin kuin asianomaista henkilöä koskevien tietojen paikkansapitävyyden, minkä perusteella Europol voi jatkettuaan tarvittaessa tietojen vaihtoa tietojen toimittajan kanssa asetuksen (EU) 2016/794 25 artiklan mukaisesti todeta, että kyseessä on vähintään yksi 3 kohdassa säädetyistä tapauksista; b) SIS-järjestelmään tämän asetuksen 48 artiklan mukaisesti tehdyssä haussa ei ole käynyt ilmi, että asianomaisesta henkilöstä olisi olemassa kuulutus. 5. Europol asettaa hallussaan olevat tiettyä tapausta koskevat tiedot sekä 3 ja 4 kohdassa tarkoitetun arvioinnin tulokset jäsenvaltioiden saataville ja ehdottaa, että yksi tai useampi jäsenvaltio tallentaa tiedottavan kuulutuksen SIS-järjestelmään. Jos Europolilla on tiedottavan kuulutuksen tallentamista koskevaan ehdotukseensa liittyviä merkityksellisiä täydentäviä tai muutettuja tietoja tai jos Europolilla on todisteita, jotka antavat aihetta olettaa, että sen tiedottavan kuulutuksen tallentamista koskevaan ehdotukseen sisältyvissä tiedoissa on asiavirhe tai että ne on tallennettu oikeudettomasti, se ilmoittaa asiasta jäsenvaltioille viipymättä. 6. Jäsenvaltion, jolle Europol on ehdottanut tiedottavien kuulutusten tallentamista, on tarkistettava ja analysoitava kyseinen tiedottavien kuulutusten tallentamista koskeva Europolin ehdotus. Tällaisten tiedottavien kuulutusten tallentaminen SIS-järjestelmään on kyseisen jäsenvaltion harkintavallassa. 7. Kun SIS-järjestelmään tallennetaan tiedottavia kuulutuksia tämän artiklan mukaisesti, kuulutuksen tehneen jäsenvaltion on ilmoitettava lisätietoja vaihtamalla kuulutusten tallentamisesta muille jäsenvaltioille ja Europolille. 8. Kun jäsenvaltiot päättävät olla tallentamatta Europolin ehdottaman tiedottavan kuulutuksen ja kun asiaankuuluvat edellytykset täyttyvät, ne voivat päättää tallentaa toisen tyyppisen kuulutuksen samasta henkilöstä. 9. Jäsenvaltioiden on ilmoitettava muille jäsenvaltioille ja Europolille 6 kohdassa tarkoitetussa Europolin ehdotuksessa olevien tietojen tarkistuksen ja analysoinnin tuloksista sekä siitä, onko tiedot tallennettu SIS-järjestelmään, 12 kuukauden kuluessa siitä, kun Europol on ehdottanut tiedottavan kuulutuksen tallentamista. Ensimmäisen alakohdan soveltamiseksi jäsenvaltioiden on otettava käyttöön säännöllinen raportointimekanismi. 10. Jos Europolilla on tiedottavaan kuulutukseen liittyviä merkityksellisiä täydentäviä tai muutettuja tietoja, se toimittaa kyseiset tiedot viipymättä kuulutuksen tehneelle jäsenvaltiolle lisätietoja vaihtamalla, jotta tämä voi täydentää tai muuttaa tiedottavaa kuulutusta taikka poistaa sen. 11. Jos Europolilla on todisteita, jotka antavat aihetta olettaa, että SIS-järjestelmään 1 kohdan mukaisesti tallennetuissa tiedoissa on asiavirhe tai että ne on tallennettu oikeudettomasti, sen on lisätietoja vaihtamalla ilmoitettava asiasta kuulutuksen tehneelle jäsenvaltiolle mahdollisimman pian ja viimeistään kahden työpäivän kuluessa siitä, kun se sai tietoonsa kyseiset todisteet. Kuulutuksen tehneen jäsenvaltion on tarkistettava tiedot ja tarvittaessa oikaistava tai poistettava ne viipymättä. 12. Jos on selviä viitteitä siitä, että 38 artiklan 2 kohdan a, b, c, e, g, h, j ja k alakohdassa tarkoitetut esineet tai muut kuin käteismaksuvälineet liittyvät henkilöön, josta on tehty tiedottava kuulutus tämän artiklan 1 kohdan nojalla, kyseisistä esineistä voidaan tallentaa kuulutuksia henkilön löytämiseksi. Tällaisissa tapauksissa tiedottava kuulutus ja esinettä koskeva kuulutus on linkitettävä 63 artiklan mukaisesti. 13. Jäsenvaltioiden on otettava käyttöön tarvittavat menettelyt tiedottavien kuulutusten tallentamiseksi SIS-järjestelmään, päivittämiseksi SIS-järjestelmässä ja poistamiseksi SIS-järjestelmästä tämän asetuksen mukaisesti. 14. Europol pitää kirjaa ehdotuksistaan, jotka koskevat tiedottavien kuulutusten tallentamista SIS-järjestelmään tämän artiklan mukaisesti, ja toimittaa jäsenvaltioille kuuden kuukauden välein raportteja SIS-järjestelmään tallennetuista tiedottavista kuulutuksista ja tapauksista, joissa jäsenvaltiot eivät tallentaneet tiedottavia kuulutuksia. 15. Komissio hyväksyy täytäntöönpanosäädöksiä tämän artiklan 11 kohdassa tarkoitettujen tietojen tallentamista, päivittämistä, poistamista ja hakemista varten tarvittavien sääntöjen vahvistamiseksi ja kehittämiseksi. Nämä täytäntöönpanosäädökset hyväksytään 76 artiklan 2 kohdassa tarkoitettua tarkastelumenettelyä noudattaen. 37 b artikla Tiedottavaan kuulutukseen perustuvan toimenpiteen toteuttaminen 1. Kun saadaan osuma tiedottavaan kuulutukseen, täytäntöönpanevan jäsenvaltion on kerättävä ja toimitettava kuulutuksen tehneelle jäsenvaltiolle seuraavat tiedot kokonaan tai osittain: a) maininta siitä, että tiedottavan kuulutuksen kohteena oleva henkilö on löydetty; b) tarkastuksen paikka, aika ja peruste; c) matkareitti ja matkan päämäärä; d) tiedottavan kuulutuksen kohteena olevan henkilön mukana olevat henkilöt, joiden voidaan kohtuudella olettaa olevan yhteydessä tiedottavan kuulutuksen kohteena olevaan henkilöön; e) kuljetetut tavarat, mukaan lukien matkustusasiakirjat; f) olosuhteet, joissa henkilö löydettiin. 2. Täytäntöönpanevan jäsenvaltion on toimitettava 1 kohdassa tarkoitetut tiedot kuulutuksen tehneelle jäsenvaltiolle lisätietoja vaihtamalla. 3. Tämän artiklan 1 kohtaa sovelletaan myös, jos tiedottavan kuulutuksen kohteena oleva henkilö löytyy tiedottavan kuulutuksen SIS-järjestelmään tallentaneen jäsenvaltion alueelta, Europolille ilmoittamiseksi 48 artiklan 8 kohdan b alakohdan mukaisesti. 4. Täytäntöönpanevan jäsenvaltion on kerättävä salaisesti niin paljon 1 kohdassa tarkoitettuja tietoja kuin mahdollista sen kansallisten toimivaltaisten viranomaisten rutiinitoiminnan aikana. Tällaisten tietojen kerääminen ei saa vaarantaa tarkkailun salaista luonnetta eikä tiedottavan kuulutuksen kohteena olevalle henkilölle saa millään tavoin antaa tietoa tällaisen kuulutuksen olemassaolosta.”;